|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. balandžio 17 d. |
| sprendimu Nr. T1-106 |

KLAIPĖDOS ANDREJAUS RUBLIOVO IR KLAIPĖDOS „SANTARVĖS“ PAGRINDINIŲ MOKYKLŲ REORGANIZAVIMO SĄLYGŲ APRAŠAS

I skyrius

BENDROSIOS NUOSTATOS

1. Klaipėdos Andrejaus Rubliovo ir Klaipėdos „Santarvės“ pagrindinių mokyklų reorganizavimo sąlygų aprašas (toliau – Aprašas) nustato savivaldybės biudžetinių įstaigų reorganizavimo būdą, momentą, nuo kurio pasibaigiančios biudžetinės įstaigos teisės ir pareigos pereina po reorganizavimo veiksiančiai biudžetinei įstaigai, po reorganizavimo veiksiančios biudžetinės įstaigos savininko teises ir pareigas įgyvendinančią instituciją, reorganizavime dalyvaujančių įstaigų turto, lėšų, oficialiųjų dokumentų perdavimo ir perėmimo sąlygas, papildomas teises ir prievoles.

2. Aprašas parengtas, vadovaujantis Lietuvos Respublikos civilinio kodekso 2.96, 2.97, 2.99 ir 2.101 straipsniais, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsnio 5, 6, 8 ir 9 dalimis, Lietuvos Respublikos švietimo įstatymo 44 straipsnio 1, 5 ir 6 dalimis ir Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1 (Klaipėdos miesto savivaldybės tarybos 2014 m. vasario 27 d. sprendimo Nr. T2-31 redakcija), 1 priedo „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ 2.1 ir 2.10 papunkčiais.

**II SKYRIUS**

**REORGANIZAVIME DALYVAUJANČIŲ ĮSTAIGŲ DUOMENYS. REORGANIZAVIMO BŪDAS**

3. Reorganizavime dalyvaujančių įstaigų duomenys:

3.1. pavadinimas – Klaipėdos Andrejaus Rubliovo pagrindinė mokykla;

teisinė forma – savivaldybės biudžetinė įstaiga, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose. Įstaigos grupė – bendrojo ugdymo mokykla, tipas – pagrindinė mokykla, vykdomos programos – pradinio, pagrindinio, kryptingo meninio ugdymo ir neformaliojo vaikų švietimo;

buveinė – Debreceno g. 48, LT-94149 Klaipėda;

kodas – 190442656;

registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas;

3.2. pavadinimas – Klaipėdos „Santarvės“ pagrindinė mokykla;

teisinė forma – savivaldybės biudžetinė įstaiga, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose. Įstaigos grupė – bendrojo ugdymo mokykla, tipas – pagrindinė mokykla, vykdomos programos – pradinio, pagrindinio ir neformaliojo vaikų švietimo;

buveinė – Gedminų g. 7, LT-94222 Klaipėda;

kodas – 190444664;

registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas.

4. Klaipėdos Andrejaus Rubliovo pagrindinė mokykla reorganizuojama prijungimo prie Klaipėdos „Santarvės“ pagrindinės mokyklos būdu.

5. Nuo viešo paskelbimo apie šio Aprašo parengimą dienos Klaipėdos Andrejaus Rubliovo pagrindinė mokykla įgyja reorganizuojamos biudžetinės įstaigos statusą, o Klaipėdos „Santarvės“ pagrindinė mokykla – dalyvaujančios reorganizavime biudžetinės įstaigos teisinį statusą.

**III SKYRIUS**

**FAKTINĖS REORGANIZAVIMO SĄLYGOS**

6. Iki reorganizavimo Klaipėdos Andrejaus Rubliovo pagrindinėje mokykloje, 2014-03-01 duomenimis, iš viso:

6.1. mokėsi 158 mokiniai (2013-09-01 jų buvo 170);

6.2. dirbo 55 darbuotojai (40 pedagoginių ir 15 nepedagoginių), iš jų 52 pagrindinėje (39 pedagoginiai, 13 nepedagoginių), 3 nepagrindinėje (1 pedagoginis, 2 nepedagoginiai) darbovietėje. Buvo 7 pensinio amžiaus darbuotojai (5 pedagoginiai, 2 nepedagoginiai), 2 darbuotojams pensinis amžius sueis 2014 m. gegužės mėnesį, 2 darbuotojai buvo vaiko priežiūros atostogose;

6.3. patvirtintos 33,84 pedagoginės normos, 8,5 pedagoginio ir 17,75 nepedagoginio etato.

7. Po reorganizavimo Klaipėdos Andrejaus Rubliovo pagrindinė mokykla kaip juridinis asmuo pasibaigia. Mokyklos teisės ir pareigos nuo 2014 m. rugpjūčio 26 d. pereina po reorganizavimo veiksiančiai Klaipėdos „Santarvės“ pagrindinei mokyklai.

8. Po reorganizavimo, išankstinių apklausų ir paskaičiavimų duomenimis, Klaipėdos Andrejaus Rubliovo pagrindinės mokyklos:

8.1. 27 darbuotojai (18 pedagoginių ir 9 nepedagoginiai) pasiimtų išeitines išmokas. 20 darbuotojų (14 pedagoginių ir 6 nepedagoginiai) rinktųsi siūlomą darbą ne mažesniu nei 1 etato ar 10–18 pedagoginių val. krūviu, kitu atveju – išeitines išmokas. 7 darbuotojai (6 pedagoginiai ir 1 nepedagoginis) rinktųsi bet kokį siūlomą darbą. Su 1 mokytoja, esančia vaiko priežiūros atostogose, darbo santykiai, iki vaikui sukaks 3 m., būtų tęsiami;

8.2. 7–9 mokytojai (matematikos, lietuvių, anglų kalbų, pradinių klasių (2,5 etato), pilietiškumo pagrindų, dailės, neformaliojo ugdymo) ir bibliotekininkas (0,5 etato) galėtų tęsti darbo santykius Klaipėdos „Santarvės“ pagrindinėje mokykloje, 2 mokytojai (rusų kalbos, fizikos) ir psichologas – Klaipėdos „Pajūrio“ pagrindinėje mokykloje, 1 mokytojas (matematikos) – Klaipėdos Maksimo Gorkio pagrindinėje mokykloje, direktoriaus pavaduotojas ūkio reikalams – Klaipėdos Juozo Karoso muzikos mokykloje, taip pat tariamasi su kitomis mokyklomis dėl likusių darbuotojų įdarbinimo;

8.3. išeitinėms išmokoms ir įmokoms socialiniam draudimui reikėtų apie 591,7 tūkst. Lt:

Klaipėdos Andrejaus Rubliovo pagrindinei mokyklai – 435,2 tūkst. Lt;

Klaipėdos „Santarvės“ pagrindinei mokyklai – 49,7 tūkst. Lt;

Klaipėdos „Pajūrio“ pagrindinei mokyklai – 83,4 tūkst. Lt;

Klaipėdos Maksimo Gorkio pagrindinei mokyklai – 6,0 tūkst. Lt;

Klaipėdos Juozo Karoso muzikos mokyklai – 17,4 tūkst. Lt.

Būtų planuojama apie 561,71 tūkst. Lt savivaldybės biudžeto (apie 228,21 tūkst. Lt – patalpų išlaikymo, apie 333,5 tūkst. Lt – metinio darbo užmokesčio fondo ir įmokų socialiniam draudimui) ekonomija nuo 2015 m.

9. Po reorganizavimo veiksiančios Klaipėdos „Santarvės“ pagrindinės mokyklos savininko teises ir pareigas įgyvendins Klaipėdos miesto savivaldybės taryba. Įstaigos teisinis statusas, buveinė, grupė ir tipas nesikeis. Mokykla įgyvendins pradinio, pagrindinio, kryptingo meninio ugdymo ir neformaliojo vaikų švietimo programas.

**IV SKYRIUS**

**REORGANIZAVIME DALYVAUJANČIŲ ĮSTAIGŲ TURTAS, LĖŠOS, PAPILDOMOS TEISĖS IR PRIEVOLĖS**

10. Reorganizavime dalyvaujančių įstaigų turtas, lėšos, 2014-01-01 duomenimis:

10.1. Klaipėdos Andrejaus Rubliovo pagrindinės mokyklos ilgalaikis turtas – 853,54 tūkst. Lt,trumpalaikis turtas – 579,27tūkst. Lt.Biudžeto lėšos, skirtos 2014 m.,– 1583,2 tūkst. Lt(mokymo lėšos – 1201,3 tūkst. Lt, ūkio lėšos – 381,4 tūkst. Lt, gaunamų pajamų – 0,5 tūkst. Lt);

10.2. Klaipėdos „Santarvės“ pagrindinės mokyklos ilgalaikis turtas – 5839,1 tūkst. Lt,trumpalaikis turtas –625,4 tūkst. Lt.Biudžeto lėšos, skirtos 2014 m.,– 2815,2 tūkst. Lt(mokymo lėšos – 2342,4 tūkst. Lt, ūkio lėšos – 468,3 tūkst. Lt, gaunamų pajamų – 4,5 tūkst. Lt).

11. Reorganizuotos Klaipėdos Andrejaus Rubliovo pagrindinės mokyklos ilgalaikis ir trumpalaikis turtas bus perduotas valdyti, naudoti ir disponuoti patikėjimo teise Klaipėdos „Santarvės“ pagrindinei mokyklai ar, jai atsisakius, kitoms savivaldybės švietimo įstaigoms teisės aktų nustatyta tvarka.

12. Iki reorganizavimo patikėjimo teise valdomos Klaipėdos Andrejaus Rubliovo pagrindinės mokyklos patalpos bus perduotos Klaipėdos miesto savivaldybei teisės aktų nustatyta tvarka.

13. Visus Klaipėdos Andrejaus Rubliovo pagrindinės mokyklos finansinius įsipareigojimus nuo 2014 m. rugpjūčio 26 d. perims Klaipėdos „Santarvės“ pagrindinė mokykla.

14. Klaipėdos Andrejaus Rubliovo pagrindinės mokyklos lėšos, gautos kaip įstaigos pajamos už teikiamas paslaugas, ar jų likučiai pereis Klaipėdos „Santarvės“ pagrindinei mokyklai.

15. Klaipėdos Andrejaus Rubliovo pagrindinės mokyklos oficialieji dokumentai bus perduoti Klaipėdos „Santarvės“ pagrindinei mokyklai teisės aktų nustatyta tvarka.

16. Papildomos Klaipėdos Andrejaus Rubliovo pagrindinės mokyklos prievolės iki 2014 m.rugpjūčio 26 d.:

16.1. užtikrinti nepertraukiamą mokyklos veiklą pagal galiojančius nuostatus;

16.2. atsiskaityti su paslaugų teikėjais ir sudaryti tik tuos sandorius, kurie būtini mokyklos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie reorganizavimą;

16.3. apie sprendimą dėl mokyklos reorganizavimo raštu pranešti kiekvienam mokiniui ne vėliau kaip per vieną mėnesį nuo sprendimo priėmimo dienos;

16.4. apie darbo santykių pakeitimą ar nutraukimą raštu pranešti darbuotojams Lietuvos Respublikos darbo kodekso nustatyta tvarka.

17. Reorganizavimo laikotarpiu Klaipėdos Andrejaus Rubliovo ir Klaipėdos „Santarvės“ pagrindinių mokyklų vadovai:

17.1. turi pateikti šį Aprašą Juridinių asmenų registrui ne vėliau kaip pirmą jo viešo paskelbimo dieną ir apie Aprašo parengimą pranešti raštu visiems kreditoriams;

17.2. neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

V SKYRIUS

BAIGIAMOSIOS NUOSTATOS

18. Šis Aprašas skelbiamas Klaipėdos Andrejaus Rubliovo ir Klaipėdos „Santarvės“ pagrindinių mokyklų interneto tinklalapiuose (www.rubliovo.lt, www.santarve.klaipeda.lm.lt) bei Klaipėdos miesto savivaldybės interneto tinklalapyje (www.klaipeda.lt) vieną kartą.

19. Sprendimą dėl savivaldybės biudžetinių įstaigų reorganizavimo priima Klaipėdos miesto savivaldybės taryba teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_